Peyper enigste SA’ner in halfeindstrydaksieJaco Peyper. Foto: Facebook. Die Bloemfonteinse regsman, Jaco Peyper, sal die naweek die enigste Suid-Afrikaner in aksie by die Superrugby-halfeindstryde wees, wanneer hy as assistent-skeidsregter vir die Nieu-Seelandse derby tussen die Crusaders en die Hurricanes sal optree. Die Crusaders sorg gereeld vir mylpale in sy loopbaan – sy 100ste Superrugby-wedstryd was óók ’n Crusader-affêre toe die Christchurch-manne vroeër vanjaar teen die Brumbies kragte gemeet het. Die 39-jarige Peyper het in 2008 sy professionele skeidsregterdebuut gemaak toe hy die fluitjie in die Valke/Boland-kragmeting geblaas het. Kort daarna het hy sy Superrugby-buiging gemaak. Sedertdien was hy al in beheer van twee Superrugby-eindstryde (in 2015 en in 2017), terwyl hy al in aksie in 46 toetse was. “Vodacom Superrugby is uniek omdat dit veelsydigheid van jou as skeidsregter verwag. Daar is aan die een kant klipharde plaaslike derbies tussen die Suid-Afrikaanse spanne, terwyl jy terselfdertyd die spelpatrone van ander Sanzaar-spanne moet bestuur. “Elke week bied ’n eiesoortige uitdaging, maar ek geniet steeds elke oomblik van elke wedstryd. Verder streef ek nog om daardie perfekte wedstryd te blaas … eendag!” het Peyper vroeër aan SuperSport gesê. Jaguares teen Brumbies in Buenos Aires: Skeidsregter: Mike Fraser Assistent-skeidsregter 1: Glen Jackson Assistent-skeidsregter 2: Federico Anselmi Televisie-skeidsregter: Santiago Borsani Crusaders teen Hurricanes in Christchurch: Skeidsregter: Nic Berry Assistent-skeidsregter 1: Jaco Peyper Assistent-skeidsregter 2: Paul Williams Televisie-skeidsregter: Ben Skeen